和永叔食糟民
作者：劉敞
朝代：宋

paragraphs: 歲豐飲酒衆同醉，歲饑散糟民亦濟。
乃知酒酤在官爲長策，上可足財下均利。
黄頭稚子白髪翁，哺糟相隨塵土中。
豈嫌身居犬彘後，還喜生值恩施豐。
翰林仙伯屈主諾，憂民之憂樂民樂。
禍階六筦不易救，恵及連城自云薄。
周公以來千百年，希世俗儒玩糟粕。
排斥酒誥終莫用，感激長謡豈虚作。
恨公未爲富民侯，此等區區豈所憂。